Document ID: 32011R0310

KOMMISSIONENS FORORDNING (EU) Nr. 310/2011
af 28. marts 2011
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af aldicarb, bromopropylat, chlorfenvinphos, endosulfan, EPTC, ethion, fenthion, fomesafen, methabenzthiazuron, methidathion, simazin, tetradifon og triforin i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a, og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. aldicarb, bromopropylat, chlorfenvinphos, endosulfan, EPTC, ethion, fenthion, methidathion, simazin og triforin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. fomesafen, methabenzthiazuron og tetradifon.
(2)
Ved Rådets beslutning 2003/199/EF (2) blev det bestemt, at aldicarb ikke måtte optages i bilag I til Rådets direktiv 91/414/EØF (3), og visse medlemsstater fik tilladelse til at indrømme en overgangsperiode, der skulle udløbe senest den 31. december 2007. Ved Kommissionens forordning (EF) nr. 2076/2002 (4) blev det bestemt, at bromopropylat, chlorfenvinphos, EPTC, ethion, fomesafen, tetradifon og triforin ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2007. Ved Kommissionens beslutning 2005/864/EF (5) blev det bestemt, at endosulfan ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2007. Ved Kommissionens beslutning 2004/140/EF (6) blev det bestemt, at fenthion ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2007. Ved Kommissionens beslutning 2006/302/EF (7) blev det bestemt, at methabenzthiazuron ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2009. Ved Kommissionens beslutning 2004/129/EF (8) blev det bestemt, at methidathion ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2007. Ved Kommissionens beslutning 2004/247/EF (9) blev det bestemt, at simazin ikke måtte optages i bilag I til direktiv 91/414/EØF, og visse medlemsstater fik tilladelse til at indrømme en overgangsperiode, der skulle udløbe senest den 31. december 2007.
(3)
Da disse overgangsperioder er udløbet, bør maksimalgrænseværdierne for restkoncentrationer af de pågældende stoffer sænkes til den relevante bestemmelsesgrænseværdi. Dette bør ikke finde anvendelse på grænseværdier for forbrugereksponering, der er baseret på anvendelse i tredjelande, forudsat at de pågældende grænseværdier er acceptable med hensyn til forbrugersikkerheden. Det bør heller ikke finde anvendelse i tilfælde, hvor maksimalgrænseværdierne for restkoncentrationer er fastsat specifikt som importtolerancer.
(4)
Kommissionen har anmodet Den Europæiske Fødevaresikkerhedsautoritet (i det følgende benævnt »EFSA«) om at afgive en udtalelse om grænseværdierne for forbrugereksponering for bromopropylat, methidathion og triforin på grundlag af anvendelsen i tredjelande, hvor navnlig risiciene for forbrugerne og i givet fald for dyr undersøges nærmere. EFSA har afgivet begrundede udtalelser om de pågældende stoffer og sendt dem til Kommissionen og medlemsstaterne og har offentliggjort dem.
(5)
I sin udtalelse af 31. maj 2010 om bromopropylat (10) konkluderede EFSA, at grænseværdierne for forbrugereksponering gældende for citrusfrugter, kernefrugter og druer ikke kan betragtes som acceptable med hensyn til forbrugernes eksponering. Derfor bør de nugældende maksimalgrænseværdier for restkoncentrationer for disse afgrøder sænkes til den relevante detektionsgrænse.
(6)
I sin udtalelse af 31. maj 2010 om methidathion (11) konkluderede EFSA, at de foreliggende data ikke understøtter de gældende maksimalgrænseværdier for restkoncentrationer på citrusfrugter, kirsebær, ferskner, blommer, oliven, løg, tomater, agurker, hovedkål, tørrede ærter, rapsfrø, solsikkefrø, majs, te, kernefrugter og ananas. Med hensyn til kernefrugter og ananas fremsatte EFSA imidlertid på grundlag af de foreliggende data forslag om nye maksimalgrænseværdier for restkoncentrationer. Med hensyn til ærter med bælg og humle konkluderede EFSA, at de gældende maksimalgrænseværdier for restkoncentrationer var forældede og ikke længere påkrævet i forbindelse med international handel. Derfor bør de nugældende maksimalgrænseværdier for restkoncentrationer for alle disse afgrøder ændres.
(7)
I sin udtalelse af 31. maj 2010 om triforin (12) konkluderede EFSA, at de foreliggende data ikke understøtter de gældende maksimalgrænseværdier for restkoncentrationer på kernefrugter, stenfrugter, ribs og solbær, stikkelsbær, cucurbitae (spiselig skræl), byg, havre, rug, hvede og humle. Derfor bør de nugældende maksimalgrænseværdier for restkoncentrationer for disse afgrøder sænkes til den relevante detektionsgrænse.
(8)
Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse detektionsgrænser. For så vidt angår bromopropylat, EPTC, fenthion, methabenzthiazuron, simazin, tetradifon og triforin, konkluderede de pågældende laboratorier, at den tekniske udvikling giver mulighed for at fastsætte lavere detektionsgrænser for visse varer. Laboratorierne anbefalede desuden, at detektionsgrænsen hæves for aldicarb i trænødder og løg, for chlorfenvinphos i trænødder, løg, olieholdige frø og frugter, for endosulfan i løg, for ethion i trænødder, løg, te, kaffe, urteudtræk og kakao, humle og krydderier, for fenthion in trænødder og løg, for fomesafen i trænødder, løg, olieholdige frø og frugter, te, kaffe, urteudtræk og kakao, humle og krydderier og for methidathion i løg, olieholdige frø og frugter.
(9)
På baggrund af EFSA's begrundede udtalelser og ovennævnte laboratoriers tekniske anbefalinger og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(10)
Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.
(11)
Før de ændrede maksimalgrænseværdier for restkoncentrationer træder i kraft, bør tredjelande og fødevarevirksomhedsledere have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
(12)
Bilag II og III til forordning (EF) nr. 396/2005 bør ændres i overensstemmelse hermed.
(13)
For at gøre det muligt, at produkter kan markedsføres, forarbejdes og forbruges normalt, er der i forordningen fastsat overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke EFSA's model for vurdering af akutte og kroniske risici viser, at der er opretholdt et højt forbrugerbeskyttelsesniveau.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
For de aktivstoffer og de produkter, der er anført i nedenstående liste, finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 21. oktober 2011.
a) aldicarb: korn
b) bromopropylat: kvædegelé, vin, rosiner, tomatsaft, konserverede tomater, bønner, urteudtræk (blomster)
c) chlorfenvinphos: dyrkede svampe
d) endosulfan: konserverede tomater, vin, rosiner, pæresaft, tomatsaft, druesaft, urteudtræk (blomster, blade og rødder)
e) EPTC: kartoffelflager, friturestegte kartofler, majs, solsikkefrø, bælgfrugter
f) ethion: azarolsaft, cherimoyasaft, guavasaft, linser, bambusskud, tørrede urter (salvie, rosmarin, timian, basilikum, laurbærblade og estragon)
g) fenthion: olivenolie
h) fomesafen: bønner og ærter (med og uden bælg, tørrede bælgfrugter), sojabønner
i) methabenzthiazuron: alle grøntsager
j) methidathion: alle frugter og grøntsager undtagen citrusfrugter; tørrede ærter, majs, sorghum, solsikkefrø og rapsfrø
k) simazin: alle frugter og grøntsager, tørrede bælgfrugter, olieholdige frø og frugter, korn
l) tetradifon: vin, rosiner, tørrede bælgfrugter
m) triforin: alle frugter og grøntsager undtagen kernefrugter.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 21. oktober 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. marts 2011.

Labels: 7
0
17
6